Ivan Provedel

**Ivan Provedel** (lindur më 17 mars 1994) është një futbollist profesionist italian i cili luan si portier për klubin italian Lazio.

## Karriera me klube
### Vitet e para
Provedel e nisi karrierën e tij te sektori i të rinjëve i Trevisos. Pas kësaj, në sezonin 2008–09, ai luajti si sulmues te Pordenone. Provedel u transferua te Liapiave në verën e vitit 2009, duke filluar të luajë si portier. Një vit më pas, ai u bë pjesë e akademisë së Udineses. Pas dy sezonesh në Friuli, ai kaloi te Chievo.

### Empoli
Më 11 korrik 2017, Provedel u transferua te Empoli për 1.2 milion € dhe kartonin e Manuel Pucciarellit, duke firmosur një kontratë katër-vjeçare. Më 29 janar 2018, gjatë një seance stërvitore, Provedel pësoi një dëmtim në tibian e djathtë, duke e mbyllur para kohe sezonin. Ai u rikthye në fushë më 21 tetor në barazimin 3–3 kundër Frosinones, e cila ishte edhe debutimi i tij në Serie A.

Në shkurt 2019, Provedel e humbi vëndin e titullarit kundrejt polakut Bartłomiej Drągowski, kurse në sezonin 2019–20 në Serie B ishte rezerva e Alberto Brignolit. Në janar 2020, ai u dërgua në formë huazimi te Juve Stabia; si shkëmbim, Paolo Branduani u transferua te Empoli. Më 22 shkurt, Provedel shënoi golin e barazimit në minutën e fundit në barazimin 2–2 kundër Ascoli; ky ishte goli i tij i parë në karrierë, duke hyrë në listën e vogël të portierëve që kanë shënuar në Itali.

### Spezia
Më 5 tetor 2020, Provedel firmosi një kontratë dy-vjeçare me Spezian. Ai debutoi trembëdhjetë ditë më vonë në barazimin 2–2 kundër Fiorentinës. Ai luajti si titullar në sezonin e tij të parë me Spezian, kjo edhe falë dëmtimit të Jeroen Zoet.

### Lazio
Më 8 gusht 2022, Provedel u transferua te Lazio. Ai luajti ndeshjen e parë me Lazion më 14 gusht në ndeshjen hapëse të kampionatit kundër Bolonjës, duke u aktivizuar si zëvëndësues në minutën e 8të në vend të Toma Bašić pasi portieri titullar Luís Maximiano u përjashtua me karton të kuq; ai ndihmoi ekipin të fitonte 2–1. Edhe pse ishte projektuar si rezervë, Provedel e fitoi shpejtë vendin e titullarit dhe luajti në të gjitha ndeshjet e kampionatit.

Nga java e gjashtë e deri në javën e njëmbëdhjetë të kampionatit, Provedel nuk pësoi gol për 620 minuta, duke bërë që ai të renditet i treti për numrin e minutave pa pësuar gol në historinë e klubit. Ai e mbylli sezonin me 21 ndeshje pa pësuar gol në kampionat, duke barazuar rekordin e të gjitha kohërave të vendosur nga Gianluigi Buffon në sezonin 2010–11, si dhe u shpall "Portieri i Sezonit".

Më 19 shtator 2023, Provedel shënoi me kokë në minutën e 95të të ndeshjes kundër Atlético Madrid në javën e parë të fazës së grupeve të UEFA Ligës së Kampioneve, duke i dhënë Lazios një barazim 1–1 në Stadio Olimpico. Ky ishte goli i dytë në karrierën e tij dhe goli i dytë i shënuar nga një portier në lojë të hapur pas golit të Sinan Bolat për Standard Liège kundër AZ Alkmaar në vitin 2009.

## Karriera ndërkombëtare
Më 17 shtator 2022, Provedel u ftua për herë të parë në kombëtaren italiane nga trajneri Roberto Mancini për ndeshjet e UEFA Ligës së Kombeve kundër Anglisë dhe Hungarisë.

## Jeta personale
Provedel ka lindur në Pordenone të Italisë nga një baba italian dhe mama ruse; ai është më i vogli i gjashtë fëmijëve.

## Trofe
### Klube
;Empoli
* Serie B: 2017–18

### Personale
*Portieri më i mirë i Serie A: 2022–23

## Referime 
## Lidhje të jashtme
*Profili  te uebfaqja zyrtare e Lazio